Lesufi op oorlogspad oor ‘rassevoorval’ by skoolDie Hoërskool Jan Viljoen in Randfontein. (Foto: Google) Panyaza Lesufi, die Gautengse LUR vir onderwys, is skynbaar weer op die oorlogspad ná ŉ onderonsie tussen leerders by die Hoërskool Jan Viljoen in Randfontein. Lesufi is nou weer van voorneme om na die skool op te ruk oor wat sy departement reeds bestempel het as ŉ “rassevoorval” tussen ŉ wit en ŉ swart leerder aan die skool. “Daar word beweer dat ŉ gewelddadige onderonsie tussen ŉ swart en ŉ wit leerder by die skool uitgebreek het en sommige bystanders glo die voorval was rasgedrewe,” het die Gautengse departement van onderwys in ŉ verklaring gesê. ŉ Video van die voorval wat op Twitter gedeel is, wys hoe polisielede ŉ swart leerder van die skoolterrein af begelei terwyl ŉ groot groep leerders om hulle saamdrom. Dit is nie seker presies wat tydens die voorval gebeur het nie, maar die skool het op ŉ plasing op Facebook gesê die skoolbestuur en beheerliggaam keur die gedrag van die betrokke leerders Vrydag ten sterkste af. “Die skool én die beheerliggaam is reeds die hele naweek besig om die voorval te ondersoek. Ons verseker u dat die skuldige partye volgens die SA Skolewet en die skool se gedragskode gestraf sal word.” Lesufi sal nou die skool besoek om die “feite” in te win en die oorsaak van die gewelddadige voorval vas te stel. “Geweld, om watter rede ook al, het geen plek in ons skole nie en die oortreders sal die noodsaaklike gevolge van hul dade dra,” het Lesufi gesê. @PresidencyZA #janviljoen high school randfontein 11 feb 2022 pic.twitter.com/UyJS31DS3w — Indlovukazi kaDinangwe (@Mpumz_Lelo) February 13, 2022